DNS verbind man met transitoroof(Argieffoto) Die Khayelitsha-landdroshof het ŉ transitorower 15 jaar direkte tronkstraf opgelê nadat hy in 2018 deel was van ŉ rooftog waarin R89 000 gebuit is. Sivuyile Mpemnyama (38) was deel van ŉ groep vermeende rowers wat beamptes van die Qiniseka-veiligheidsmaatskappy meer as twee jaar gelede naby Vredenburg beroof het. Die verdagtes het die wagte met vuurwapens gedreig voordat hulle ŉ oranje seilsak met die geld gegryp en gevlug het. Die Valke se eenheid vir ernstige georganiseerde misdaad het Mpemnyama met die hulp van ŉ DNS-monster aan die toneel verbind nadat hy dieselfde dag in ŉ informele nedersetting in die gebied aangekeer is. Die seilsak is gevind naby die plek waar Mpemnyama – toe met ander klere aan – probeer skuil het, sê Zinzi Hani, woordvoerder van die Valke. “Dit is ook deur selfoonbewysstukke in die hof bewys dat hy die finansiële instelling dopgehou het,” sê Hani. Mpemnyama is skuldig bevind op drie aanklagte van roof met verswarende omstandighede, die onwettige besit van ŉ vuurwapen en besit van ammunisie.